钦定古今图书集成/明伦汇编/闺媛典/第290卷 > 皇清二十三 > 邹淑艾母冷氏
## 钦定古今图书集成/明伦汇编/闺媛典/第290卷 > 皇清二十三 > 邹淑艾母冷氏

按《贵州通志》：“冷氏，思州邹淑艾母。艾父早世，氏数十年丸熊课读，截发留宾，以致诸子成名。方氏之初寡也，孀姑在堂，藐孤在室，仰事俯畜惟艰，而氏毅然以身任之。戊己丧乱已后，庐舍漂摇，养生送死，乡人称有礼焉。鼎革之际，戎马纵横，诗书煨烬，虽荐绅子弟，弦诵未遑，而氏于流离辛苦中，独能延师择友，朝夕” 督课，俾诸孤学问有成。令淑艾伯仲以文章行谊知名于四方，且二十馀年，而氏尚未届六旬也。癸丑、甲寅之变，氏复避居山中，拟从“绵上” 之隐，蓬栖穴处，晦迹十年，稍有宁宇，始挈家还城，含饴弄孙以老。里党以为“阃德懿美，无逾于此” ，遂上其事于两台，交旌其门。